KIRJALLINEN KYSYMYS E-1681/99 esittäjä(t): Karl von Wogau (PPE-DE) komissiolle. Katkenneiden parsojen myynti.



Virallinen lehti nro 203 E , 18/07/2000 s. 0022 - 0022



KIRJALLINEN KYSYMYS E-1681/99 esittäjä(t): Karl von Wogau (PPE-DE) komissiolle (22. syyskuuta 1999) Aihe: Katkenneiden parsojen myynti Onko komissio tietoinen, että parsojen laatuvaatimuksia koskevan komission asetuksen (ETY) N:o 454/92(1) noudattaminen johtaa siihen, että katkenneita parsoja voidaan myydä suoraan tuotantopaikalta, mutta ei vähittäis- ja tukkukaupan yhteydessä? Onko komission mielestä edellä mainittuun asetukseen sisällytettävä yksi luokitus lisää, jotta katkenneita parsoja voidaan myydä vähittäis- ja tukkukaupan yhteydessä? Edellä mainittu asetus johtaa käytännössä siihen, että parsaa, joka ei täysin vastaa normeja, ei voida myydä tuotantopaikan ulkopuolella. Normien rikkominen taas johtaa sakkoihin. Katkennut parsa vastaa kaikilta muilta osin, paitsi optisesti (mm. katkennut pää tai poikkeava koko) vähittäis- ja tukkukaupan yhteydessä myytävälle parsalle asetettuja ehtoja. Katkennut parsa ei millään lailla ole uhka kuluttajan terveydelle. Asetuksella evätään kuluttajalta vapaus valita, millaisen parsan hän haluaa ostaa. Lisäksi se, että katkenneita parsoja ei hyödynnetä, on silkkaa arvokkaan ravintoaineen tuhlausta. (1) EYVL L 52, 27.2.1992, s. 29. Franz Fischlerin komission puolesta antama vastaus (26. lokakuuta 1999) Parsojen laatuvaatimuksista 26 päivänä helmikuuta 1992 annetussa komission asetuksessa (ETY) N:o 454/92 säädetään, että parsan versojen on oltava eheitä ja murtumattomia (asetuksen liitteessä olevan II kohdan A alakohta). Tämän vaatimuksen mukaan murtuneita parsoja ei siis saa pitää kaupan yhteisössä. Hedelmien ja vihannesten luokittelujärjestelmän moniin tavoitteisiin kuuluu kaupankäynnin vilpittömyyden ja markkinoiden avoimuuden edistäminen sekä sellaisten tuotteiden poistaminen markkinoilta, joiden laatu ei ole kaikin tavoin tyydyttävä ja jotka voivat siten häiritä vakavasti laatutuotteiden markkinoita. Laatuvaatimusten yleinen tavoite on hedelmä- ja vihannesalan kannattavuuden lisääminen. Jos murtuneiden parsojen kauppa sallitaan, törmätään kahteen ongelmaan. Ensinnäkin kuluttajaa on helppo harhauttaa sekoittamalla hyvien parsojen palasten joukkoon (syötäväksi kelpaamattomia) puumaisen parsan paloja. Tämän valvominen on hyvin vaikeaa ja lisäksi versojen päiden puuttuminen heikentää tuotteen säilyvyyttä. Toisaalta murtuneiden parsojen myynti vaikuttaisi kielteisesti tuoreen parsan markkinoihin, jotka ovat varsin dynaamiset etenkin Saksassa, jossa tuotanto lisääntyy selvästi vuosittain (+25 % pinta-alan ja +50 % tuotannon osalta vuodesta 1993). Murtuneiden parsojen kaupan pitäminen ei siitä huolimatta ole kokonaan kiellettyä. Hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1) 3 artiklan 3 kohdan b alakohdan mukaan laatuvaatimusten noudattamisvelvollisuus ei koske tuotteita, jotka tuottaja luovuttaa tilallaan kuluttajalle. Murtuneita parsoja saa siis myydä tilalla. Laatuvaatimuksia ei myöskään sovelleta jalostettaviksi tarkoitettuihin parsoihin, ja jalostusteollisuus käyttääkin huomattavia määriä murtuneita parsoja. Tuotetta ei siis yleensä päädy hävitettäväksi (1) EYVL L 297, 21.11.1996.